Lone Dybkjær (RV), 2007-02-08:
Jeg synes, det er et ret smart trick, hr. Morten Messerschmidt har lavet med beslutningsforslaget her, og jeg deler sådan set hr. Svend Aukens betragtninger om det.
Det ejendommelige er jo ikke hr. Morten Messerschmidts bekymringer, eller hvem der har stemt for hvad i Europa-Parlamentet, men netop at hr. Mogens Camre ifølge hr. Morten Messerschmidt har stemt for, navnlig fordi beslutningsforslaget i Europa-Parlamentet går på, at Tyrkiet skal blive medlem.
Jeg vil sådan set bare give et godt råd til hr. Morten Messerschmidt.
Jeg håber ikke, hr. Morten Messerschmidts advokatvirksomhed vil bære samme præg af smarte trick, som vi ser her, for så vil det være synd for dem, der får ham som anklager eller forsvarer, eller hvad de nu ønsker.
Det, hr. Morten Messerschmidt laver her, er simpelt hen oversmart, også fordi der står i beslutningsforslaget: »Folketinget tilslutter sig de bekymringer om Tyrkiets medlemskab af EU og forhandlingerne herom, ...«.
Det er hr. Morten Messerschmidt jo slet ikke enig i, så jeg synes ikke bare, det er smart, men oversmart og billigt for at sige det ligeud.
Vi i Det Radikale Venstre er tilhængere af, at optagelsesforhandlingerne med Tyrkiet ruller af sted.
Det kan vi jo ikke vide, men vi er i hvert fald interesserede i, at Tyrkiet bliver medlem, fordi vi tror, det er godt for EU, og fordi vi tror, det er godt for Tyrkiet, og det har vi en lang række grunde til.
For det første tror vi, det er en god måde at fremme fred og sikkerhed på.
Medlemskab af EU er en god garanti for, at et land vedbliver med at være demokratisk og politisk stabilt.
For det andet ønsker vi demokratiets udbredelse.
Vi ønsker, at de europæiske værdier også udbredes til andre lande, og Tyrkiet kan blive et af de gode eksempler på, at et land kan ændre sig, hvis det bliver medlem af EU.
For det tredje ønsker vi – og det er også vigtigt – at bygge bro til Mellemøsten.
Efter 11. september er der sket en øget polarisering i verden, og vi tror, at tyrkisk medlemskab vil mindske en sådan polarisering.
Vi ønsker under alle omstændigheder at have Tyrkiet på vores side frem for at skubbe Tyrkiet i en anden retning.
For det fjerde synes vi også, at alle erfaringer fra det europæiske samarbejde tyder på, at det er godt for demokratiets udbredelse, at man bliver medlem af EU.
Det har vi simpelt hen nærmest beviser på, og vi kan se det i forbindelse med den sidste store udvidelse.
Så vil jeg godt sige som et argument, jeg også godt synes man kan tage med, at Tyrkiet vil være med til at fremme en økonomisk vækst i det europæiske samarbejde.
Til allersidst vil jeg nævne hensynet til arbejdsmarkedet og den demokratiske udvikling i Europa.
Jeg er helt med på, at det er noget af det, der kan få hårene til at rejse sig på alle i Dansk Folkeparti.
Det er helt i orden, men vi har bare en anden opfattelse end Dansk Folkeparti af, hvordan man kan anvende arbejdskraften fra andre lande, også til gavn for det danske samfund.
Når det så er sagt, er det klart, at på nuværende tidspunkt er Tyrkiet ikke klar til at blive medlem af EU, og det er der jo heller ikke nogen af os der siger de er.
Der er en masse problemer, hr. Morten Messerschmidt har opregnet en række af dem, og der står også en række af dem i beslutningsforslaget.
Men det altafgørende er, at vi tror på, at fortsatte forhandlinger og samarbejde mellem Tyrkiet og EU vil ændre situationen i Tyrkiet, så det kommer nærmere til EU og EU’s værdigrundlag, og det er det, vi arbejder for.
Men igen: Det er et absurd beslutningsforslag, fordi hr. Morten Messerschmidt dybest set ikke selv går ind for det.
Han skriver jo i bemærkningerne, at med vedtagelsen af beslutningsforslaget tilslutter Folketinget sig EuropaParlamentets beslutning, men også at forslagsstillerne ikke deler visionen, men godt kan gå ind for nogle af bekymringerne.